AFGØRELSE Nr. 201
af 15. december 2004
om de blanketter, der skal benyttes ved anvendelsen af Rådets forordning (EØF) nr. 1408/71 og (EØF) nr. 574/72 (serien E 400)
(Teksten er relevant for EØS og for EF/CH-aftalen)
(2005/376/EF)
DE EUROPÆISKE FÆLLESSKABERS ADMINISTRATIVE KOMMISSION FOR VANDRENDE ARBEJDSTAGERES SOCIALE SIKRING HAR -
under henvisning til artikel 81, litra a), i Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet (1), i henhold til hvilken Den Administrative Kommission har til opgave at behandle ethvert administrativt spørgsmål, der opstår i forbindelse med bestemmelserne i forordning (EØF) nr. 1408/71 og senere forordninger,
under henvisning til artikel 2, stk. 1, i Rådets forordning (EØF) nr. 574/72 af 21. marts 1972 om regler til gennemførelse af forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, som flytter inden for Fællesskabet (2), i henhold til hvilken Den Administrative Kommission udarbejder de dokumenter, der er nødvendige for anvendelsen af forordning (EØF) nr. 1408/71 og (EØF) nr. 574/72,
under henvisning til afgørelse nr. 146 af 10. oktober 1990 om fortolkning af artikel 94, stk. 9, i forordning (EØF) nr. 1408/71 (3),
under henvisning til afgørelse nr. 155 af 6. juli 1994 om de blanketter, der skal benyttes ved anvendelsen af Rådets forordning (EØF) nr. 1408/71 og (EØF) nr. 574/72 (E 401-E 411) (4),
under henvisning til afgørelse nr. 157 af 1. juli 1995 om de blanketter, der skal benyttes ved anvendelsen af Rådets forordning (EØF) nr. 1408/71 og (EØF) nr. 574/72 (E 401-E 411) (5), og
ud fra følgende betragtninger:
(1)
På grund af udvidelsen af Den Europæiske Union den 1. maj 2004 er det nødvendigt at ændre blanketterne i serien E 400.
(2)
Aftalen om Det Europæiske Økonomiske Samarbejdsområde (EØS-aftalen) af 2. maj 1992, som tilpasset ved protokol af 17. marts 1993, bilag VI, gennemfører forordning (EØF) nr. 1408/71 og (EØF) nr. 574/72 inden for Det Europæiske Økonomiske Samarbejdsområde.
(3)
Det Europæiske Fællesskab og dets medlemsstater på den ene side og Det Schweiziske Forbund på den anden side har indgået en aftale om fri bevægelighed for personer (EF/Schweiz-aftalen), som trådte i kraft den 1. juni 2002. I aftalens bilag II henvises der til forordning (EØF) nr. 1408/71 og (EØF) nr. 574/72.
(4)
Af praktiske grunde skal der anvendes samme blanketter inden for Fællesskabet og i henhold til EØS-aftalen og EF/Schweiz-aftalen -
TRUFFET FØLGENDE AFGØRELSE:
1.
Afgørelse nr. 155 ophæves, og de deri gengivne blanketter E 401, E 402, E 403, E 404, E 405, E 406 F, E 407 og E 411 erstattes af de i bilaget til nærværende afgørelse anførte blanketter.
2.
Blanket E 413F, der er gengivet i afgørelse nr. 146, udgår.
3.
Afgørelse nr. 157 ophæves.
4.
Medlemsstaternes kompetente myndigheder stiller de i bilaget anførte blanketter til rådighed for alle berørte parter. Blanketterne forefindes på Fællesskabets officielle sprog og er udarbejdet på en sådan måde, at de forskellige versioners tekst er helt sammenfaldende, hvilket muliggør, at hver enkelt modtager kan få en blanket, der er trykt på hans eget sprog.
5.
Denne afgørelse finder anvendelse fra den første dag i den måned, der følger efter offentliggørelsen i Den Europæiske Unions Tidende.